Page:Poems - Southey (1799) volume 2.djvu/85

 Betwene the Cytee and the Chirche of Bethlehem, is the felde Floridus, that is to seyne, the feld florisched. For als moche as a fayre Mayden was blamed with wrong and sclaundred, that sche hadde don fornicacioun, for whiche cause sche was demed to the dethe, and to be brent in that place, to the whiche sche was ladd. And as the fyre began to brenne about hire, she made hire preyeres to oure Lord, that als wissely as sche was not gylty of that synne, that he wold help hire, and make it to be knowen to alle men of his mercyfulle grace; and whanne she had thus seyd, sche entered into the fuyer, and anon was the fuyer quenched and oute, and the brondes that weren brennynge, becomen white Roseres, fulle of roses, and theise weren the first Roseres and roses, bothe white and rede, that evere ony man saughe. And thus was this Maiden saved be the Grace of God.

The Voiage and Travaile of Sir John Maundevile.